જોધપુર વિસ્તારમાં મુખ્યમંત્રી આવાસ યોજનાની સોમેશ્વર એપાર્ટમેન્ટની અંદાજિત ૧૦૦ ફૂટ કરતાં વધુની દીવાલ ધરાશાયી થઇ હતી. સોમેશ્વર એપાર્ટમેન્ટની બાજુમાં પેલેડિયમ એપાર્ટમેન્ટ નામના ફ્‌લેટ બની રહ્યા છે. આ ફ્‌લેટના પાયા ખોદાઇ ગયા છે અને કેટલુંક બાંધકામ પણ થઇ ગયું છે. પેલેડિયમ એપાર્ટમેન્ટ માટે સોમેશ્વર એપાર્ટમેન્ટની દીવાલને અડીને પાયા ખોદી નાખ્યા છે, જેના કારણે દીવાલ પડી જાય તેવી સ્થિતિમાં હતી. દરમ્યાન સોમેશ્વર એપાર્ટમેન્ટના ચેરમેન વિજયભાઇ દેસાઇએ જણાવ્યું હતું કે આજે વહેલી સવારે દીવાલ પડી ગઇ છે, જેના કારણે એપાર્ટમેન્ટમાં પાર્ક કરેલી કાર અને બાજુની સાઇટમાં પડેલ જેસીબી અને ટ્રેક્ટરને નુકસાન પહોંચ્યું છે. થોડાક દિવસ પહેલાં પડેલા મુશળધાર વરસાદનાં કારણે આ દીવાલમાં ગાબડું પડી ગયું હતું, જેનું રેતીથી પુરાણ કરી દેવામાં આવ્યું હતું. વરસાદ બાદ આ દીવાલ પડી જાય તેવી શક્યતા હતી ત્યારે આજે સવારે તે ધરાશાયી થઇ છે. આ ઘટનાથી લોકોમાં સોમેશ્વર એપાર્ટમેન્ટનાં બાંધકામને લઇ અનેક સવાલો ઊભા થયા છે.